सर, ट्रेन में भागकर सवार हुआ, टिकट नहीं ले पाया
बिना टिकट ट्रेनों में यात्रा करने वालों के खिलाफ मंगलवार को रेलवे स्टेशन निदेशक अनिल शर्मा के नेतृत्व में विशेष चेकिंग अभियान चलाया गया। इस अभियान के दौरान बिना टिकट पकड़े गए एक युवक ने कहा, सर डबरा स्टेशन पर जब पहुंचा तो ट्रेन चल दी थी और मैंने दौड़कर ट्रेन पकड़ी। इस कारण टिकट नहीं ले पाया। बिना टिकट पकड़े गए कुछ यात्रियों ने कहा कि आपने हमें तो पकड़ लिया, जो लोग सामान्य कोच में बिना टिकट यात्रा कर रहे है, उनको क्यों नहीं पकड़ते। बिना टिकट यात्रा करने वालों पर कार्रवाई होगी। मंगलवार को अभियान में 344 यात्रियों को बिना टिकट यात्रा करते हुए पकड़े गए जिनसे 1 लाख 23 हजार 320 रुपए का जुर्माना वसूला गया। ज्ञात रहे कि टिकट चेकिंग अभियान के दौरान लोगों को प्लेटफार्म पर आने से पहले टिकट लेने के लिए प्रेरित किया जा रहा है।
hin_Deva hin_Deva